Malmössä asuvan Juhan mukaan räjähdykset kuulostavat siltä, kuin joku heittäisi roskia lavalle.

Poliisilla riittää töitä Malmössä. Kuvituskuva. MOSTPHOTOS

Keskiviikkoaamun uutisotsikot huusivat samaa mitä monena aamuna aikaisemminkin: Ruotsalaiskaupunki Malmön yö ei ollut rauhallinen.

Tällä kertaa kyseessä oli räjähdys Rosengårds Centrum -ostoskeskuksessa. Räjähdys tapahtui tiistaina kello 23.57 paikallista aikaa.

Yksi räjähdykseen havahtuneista oli suomalainen Juha, joka on asunut kaupungissa kahdeksan vuotta. Hän asuu noin viiden kilometrin päässä räjähdyspaikasta.

– Räjähdys kuulosti vähän siltä kuin tyhjälle teräksiselle kuormalavalle olisi heitetty iso metallimöhkäle. Mutta ääni oli sen verran vaimea, että sen tajuaa, ettei siitä voi olla kyse, Iltalehteen yhteyttä ottanut Juha kertoo.

– Aika usein on sattunut niin, että on kuullut oudon äänen ja seuraavana päivänä kuulee radiosta, että on ollut taas joku pommi. Veikkaan, että moni kaveri ei tajua, että kyseessä on räjähdys. Se kuulostaa siltä, että joku heittää roskia jonnekin lavalle.

"Rikollisten välienselvittelyä”

Malmön räjähdykset ja ampumiset saavat Suomessakin paljon palstatilaa. Juhan mukaan kaupungissa asuva ei sinänsä edes kiinnitä tapahtumiin huomiota, ellei satu lukemaan asiasta lehdestä.

– Yleensä niitä ei näe. Aika usein ne ovat käsikranaatteja, joita heitellään. Yleensä ravintoloihin. Rikollisten välienselvittelyä. Tuhot ovat yleensä niin pieniä, että vaikka kävelisi paikasta ohi, ei välttämättä tajua, että siinä on sellaista tapahtunut.

Ruotsalaisviranomaiset ovat kommentoineet viime yöstä, että tällä kertaa kyse oli jostain isommasta kuin käsikranaateista tai dynamiittipötköistä.

Juhan mukaan Malmössä asuvat ovat enemmän huolissaan ampumisista kuin räjähdyksistä, mutta hän muistuttaa, että ampumistenkin taustalla on jengien välienselvittelyitä.

– Siinäkin on huonoa tuuria, jos joutuu väärään paikkaan väärään aikaan.

Oletko huolissasi?

- Kyllähän jengiammuskeluita on kaikissa suurissa kaupungeissa, erityisesti Jenkeissä. Tuo käsikranaattihomma taitaa olla Ruotsin oma erikoislisä.

Kerran läheltä

Kerran Juha on todistanut räjähdystä lähietäisyydeltä.

– Seisoin rautatieaseman edessä odottamassa bussia, kun aivan nurkan takana räjähti. Silloinkaan en tiennyt, että kyseessä oli räjähdys. Ihmettelin vain, että olipa kova tömähdys. Luin asiasta lehdestä.

Juha sanoo viihtyvänsä Malmössä ja sanoo, että sen negatiivinen maine on osittain väärä.

– Tämä on tosi hieno kaupunki. Isoja puistoja, paljon kulttuuria, oma ooppera... Ei rikollisuutta näe mitenkään, Juha sanoo.

– Miten sen näkee, niin keskustassa on ampumisia vastaan osoitettu patsas, jossa on aseen piippu väännetty solmuun.